Zagreb, 4. rujna 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Klementine Karanović,** **općinske načelnice Općine Majur,** za davanjem mišljenja Povjerenstva, na 21. sjednici, održanoj 4. rujna 2018.g., daje sljedeće:

**MIŠLJENJE**

1. **Sukladno odredbama ZSSI-a nema zapreka da se sestra dužnosnice Klementine Karanović, općinske načelnice Općine Majur, zaposli na radnom mjestu radnice za potporu i podršku starijim osobama u nepovoljnom položaju u sklopu projekta „Zaželi i mi smo tu“.**
2. **Povjerenstvo ukazuje dužnosnici Klementini Karanović da se u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost općinske načelnice Općine Majur koristila za probitak povezane osobe, izuzme od svakog, pa i posrednog, oblika sudjelovanja u provedbi postupka zapošljavanja na temelju objavljenog Oglasa za zapošljavanje u sklopu projekta „Zaželi i mi smo tu“, a posebice od donošenja odluke o odabiru kandidatkinja te od potpisivanja ugovora o radu s istima.**
3. **Dužnosnica je, u svrhu očuvanja vlastitog integriteta i jačanja transparentnosti u obnašanju javnih dužnosti, obvezna članovima Općinskog vijeća Općine Majur, kao i članovima Povjerenstva za provedbu Oglasa za zapošljavanje u sklopu projekta „Zaželi i mi smo tu“, deklarirati da je sestra dužnosnice podnijela prijavu na objavljeni oglas raspisan od strane Općine Majur. Istu okolnost dužnosnica je dužna objaviti na službenim internetskim stranicama Općine Majur.**

Obrazloženje

Zahtjev za davanjem mišljenja Povjerenstva podnijela je dužnosnica Klementina Karanović, općinska načelnica Općine Majur. U knjigama ulazne pošte zahtjev je zaprimljen 20. kolovoza 2018.g. pod poslovnim brojem 711-U-2479-M-107/18-01-5 te se povodom istog vodi predmet broj M-107/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnica Klementina Karanović povodom obnašanja dužnosti općinske načelnice Općine Majur obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za mišljenjem dužnosnica navodi da je Općina Majur 15. lipnja 2018.g. potpisala ugovor za financiranje projekta „Zaželi i mi smo tu“ u sklopu programa zapošljavanja žena „Zaželi“ koji je u cijelosti financiran iz Europskog socijalnog fonda. U sklopu navedenog projekta predviđeno je zapošljavanja 10 ženskih osoba s ciljem pružanja pomoći osobama starije životne dobi na području Općine Majur. Nadalje, 6. kolovoza 2018.g. Općina Majur objavila je Oglas za prijem u radni odnos na određeno vrijeme za 10 izvršiteljica na radnom mjestu radnice za potporu i podršku starijim osobama i osobama u nepovoljnom položaju u sklopu projekta „Zaželi i mi smo tu“ (u daljnjem tekstu. Oglas). Rok za prijavu bio je 16. kolovoza 2018.g., a Povjerenstvo za provedbu Oglasa otvorilo je pristigle prijave 17. kolovoza 2018.g. te utvrdilo da je 12 od 13 zaprimljenih prijava potpuno te su iste upućene u daljnji postupak. Dužnosnica nadalje navodi da se na natječaj javila i njena sestra te da je podnijela potpunu dokumentaciju pa je upućena u daljnji postupak. S obzirom da nakon provedenog postupka, općinska načelnica donosi odluku o odabranim kandidatima, dužnosnica od Povjerenstva traži mišljenje s uputama za postupanje u cilju izbjegavanja sukoba interesa.

U privitku zahtjeva za davanjem mišljenja Povjerenstva dužnosnica je dostavila Odluku o provedbi postupka za zapošljavanja radnica za potporu i podršku starijim osobama u nepovoljnom položaju za projekt „Zaželi i mi smo tu“ od 3. kolovoza 2018.g. koju je donijela dužnosnica kao općinska načelnica Općine Majur. Navedenom Odlukom utvrđeno je da je Općina Majur potpisala Ugovor o financiranju projekta „Zaželi i mi smo tu“ čija vrijednost je 1.913.218,00 kn, a trajanje istog je 30 mjeseci. U sklopu projekta predviđeno je zaposlenje radnica za potporu i podršku starijima osobama u nepovoljnom položaju. Istom Odlukom propisano je da osoba koja se prima na radno mjesto radnice za potporu i podršku starijima osobama u nepovoljnom položaju mora ispunjavati sljedeće uvjete: punoljetnost, hrvatsko državljanstvo, najviše završena srednja škola te mora biti registrirana u evidenciji nezaposlenih osoba Hrvatskog zavoda za zapošljavanje. Člankom 5. predmetne Odluke imenovana su tri člana Povjerenstva za provedbu Oglasa raspisanog u sklopu projekta „Zaželi i mi smo tu“. Imenovano Povjerenstvo utvrđuje koje su prijave na Oglas pravodobne i potpune, utvrđuje listu kandidata prijavljenih na Oglas koji ispunjavaju formalne uvjete propisane Oglasnom, kandidate s liste poziva na testiranje, provodi postupak testiranja, podnosi izvješće o provedenom postupku, uz koje prilaže rang listu kandidata s obzirom na rezultate provedene provjere znanja i sposobnosti.

Povjerenstvo je izvršilo i uvid u predmetni Oglas od 6. kolovoza 2018.g, kojim se utvrđuje da Općina Majur provodi projekt „Zaželi i mi smo tu“ u sklopu natječaja „Zaželi – program zapošljavanja žena“ koji je financiran sredstvima Europskog socijalnog fonda. Partneri Općine Majur na provedbi navedenog projekta su Hrvatski zavod za zapošljavanje Područni ured Sisak i Centar za socijalnu skrb u Hrvatskoj Kostajnici. Oglas je raspisan za 10 izvršiteljica na radnom mjestu „radnica za potporu i podršku osobama starije životne dobi u nepovoljnom položaju“. Predviđeno trajanje radnog odnosa je 24 mjeseca s punim radnim vremenom, a poslovi će se obavljati na području Općine Majur.

Dužnosnica je uz zahtjev za davanjem mišljenja dostavila i Zapisnik o otvaranju prijava na navedeni Oglas koji je dana 17. kolovoza 2018.g. sastavilo Povjerenstvo za provedbu Oglasa. Zapisnikom je utvrđeno da je na natječaj pristiglo ukupno 13 prijava te da su sve prijave pristigle u roku. Nakon pregleda cjelovitosti pristigle dokumentacije Povjerenstvo je utvrdilo da je od 13 zaprimljenih prijava, njih 12 valjano, među kojima je i prijava dužnosničine sestre, te da iste ulaze u daljnji postupak.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana

Člankom 7. stavkom 1. podstavkom c) ZSSI-a koji propisuje zabranjena djelovanja dužnosnicama je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da je dužnosnicima zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 4. stavkom 2. ZSSI-a propisano je da je član obitelji dužnosnika u smislu ovog Zakona je bračni ili izvanbračni drug dužnosnika, njegovi srodnici po krvi u uspravnoj lozi, **braća i sestre dužnosnika** te posvojitelj, odnosno posvojenik dužnosnika. Stavkom 5. istog članka ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Slijedom navedenoga, sestra dužnosnice se kao članica njene obitelji, smatra s dužnosnicom povezanom osobom.

Iz dokumentacije koju je dužnosnica dostavila Povjerenstvo je utvrdilo da se sestra dužnosnice prijavila na Oglas za zapošljavanje na određeno vrijeme koji je raspisala Općina Majur u sklopu provedbe projekta „Zaželi i mi smo tu“ kojim je predviđeno zapošljavanje žena za potporu i podršku starijim osobama u nepovoljnom položaju. Navedeni program u cijelosti je financiran iz sredstava Europskog socijalnog fonda, odnosno riječ je o sredstvima Europske unije dodijeljenima Općini za provedbu predmetnog projekta.

Povjerenstvo obrazlaže da zapošljavanje sestre dužnosnice u tijelu javne vlasti u kojem dužnosnica obnaša dužnost samo po sebi nije protivno odredbama ZSSI-a. Međutim, u slučaju takvog zapošljavanja može se stvoriti vanjski dojam da je dužnosnica iskoristila svoje obnašanje javne dužnosti kako bi postigla osobnu korist za člana svoje obitelji, u konkretnom slučaju sestre.

Dužnosnica Klementina Karanović je stoga dužna izuzeti se od svakog, pa i posrednog, oblika sudjelovanja u provedbi postupka zapošljavanja na temelju objavljenog oglasa u sklopu projekta „Zaželi i mi smo tu“, a posebice od donošenja odluke o odabiru kandidatkinja te od potpisivanja ugovora o radu s istima. Primjenom instituta izuzimanja u opisanoj situaciji otklanja se svaka sumnja da je dužnosnica Klementina Karanović koristila dužnost općinske načelnice Općine Majur u cilju postizanja probitka povezane osobe. Također, dužnosnica je dužna izuzeti se od bilo kakvog postupanja, ukoliko bi se kao općinska načelnica Općine Majur, nakon eventualnog sklapanja ugovora o radu između Općine Majur i dužnosničine sestre, našla u situaciji odlučivanja o pravima, obvezama i pravnim interesima svoje sestre u pogledu izvršavanja sklopljenog ugovora o radu.

Dužnosnica je nadalje, u svrhu očuvanja vlastitog integriteta i jačanja transparentnosti u obnašanju javnih dužnosti, obvezna članovima Općinskog vijeća Općine Majur, kao i članovima Povjerenstva za provedbu Oglasa deklarirati da je sestra dužnosnice podnijela prijavu na objavljeni Oglas, raspisan od strane Općine Majur. Istu okolnost dužnosnica je dužna objaviti na službenim internetskim stranicama Općine Majur. Na taj način skreće se pozornost članovima predstavničkog tijela Općine Majur kao i članovima Povjerenstva koje provodi postupak po raspisanom Oglasu, ali i zainteresiranoj javnosti na potrebu kontrole provedbe predmetnog oglasa za zapošljavanje te, ukoliko dođe do sklapanja ugovora o radu, na potrebu provođenja nadzora nad izvršavanjem istog.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica, elektronička dostava
2. Objava na internetskoj stranici Povjerenstva
3. Pismohrana